จีนเล็งลงทุนไทยแลนด์ฟิวเจอร์ฟันด์ เน้นผลตอบแทนระยะยาว-มีความมั่นคง
รมว.คลัง เชิญชวนกลุ่มนักลงทุนจีนเข้ามาลงทุนในไทย เผยจีนสนใจลงทุนเพิ่มโดยเฉพาะ 10 กลุ่มอุตสาหกรรมเป้าหมาย -กองทุนไทยแลนด์ฟิวเจอร์ฟันด์ 
1 ก.พ. 2559

นายอภิศักดิ์ ตันติวรวงศ์ รัฐมนตรีว่าการกระทรวงการคลัง เปิดเผยว่า ระหว่างวันที่ 29-30 ม.ค.59 รัฐมนตรีว่าการกระทรวงการคลัง พร้อมคณะได้เดินทางไปกรุงปักกิ่ง ประเทศจีน เพื่อหารือกลุ่มนักลงทุนทั้งรัฐวิสาหกิจชั้นนำ และบริษัทเอกชนขนาดใหญ่ของจีนถึงโอกาส และความเป็นไปได้ในการเข้ามาลงทุนในไทย
พร้อมทั้งนำเสนอนโยบายปีแห่งการลงทุน ซึ่งเป็นหนึ่งในนโยบายสำคัญของรัฐบาล และกระทรวงการคลัง ที่จะช่วยสร้างสภาพแวดล้อม และเพิ่มแรงจูงใจให้นักลงทุนจากต่างประเทศในการเข้าร่วมลงทุนในไทย ผ่านการให้สิทธิประโยชน์แก่นักลงทุนรูปแบบต่างๆ ให้กลุ่มนักลงทุนจีนทราบ พร้อมทั้งเชิญชวนให้นักลงทุนจีนเข้ามาลงทุนไทยในสัดส่วนมากขึ้น
ทั้งนี้หลังจากกลุ่มนักลงทุนจีนได้รับทราบถึงนโยบายในการกระตุ้นการลงทุนของรัฐบาลไทย และสิทธิประโยชน์ต่างๆ ที่จะได้รับเพิ่มจากการลงทุนปี 59 แล้ว ต่างแสดงความสนใจเข้ามาศึกษาโอกาสในการขยายการลงทุนเพิ่มในไทยโดยเฉพาะอย่างยิ่งใน 10 กลุ่มอุตสาหกรรมเป้าหมาย การลงทุนพัฒนานิคมอุตสาหกรรม ตลอดจนการเข้ามาจัดตั้งสำนักงานใหญ่ข้ามประเทศในไทย เนื่องจากมีความสอดคล้องกับนโยบายการลงทุนของ CIC ที่ต้องการแสวงหาการลงทุนในทรัพย์สินคุณภาพที่ให้ผลตอบแทนจากการลงทุนระยะยาว และมีความมั่นคง ทั้งนี้ ได้มอบหมายให้ผู้อำนวยการสำนักงานคณะกรรมการนโยบายรัฐวิสาหกิจเป็นผู้ประสานงานโดยตรงกับ CIC ต่อไป
โดยการขยายการลงทุนจากกลุ่มนักลงทุนขนาดใหญ่ของจีนครั้งนี้จะเป็นผลดีต่อเศรษฐกิจ และภาคการผลิตของประเทศระยะยาว รวมทั้งช่วยผลักดันให้ไทยเป็นศูนย์กลางการค้า และการลงทุนของภูมิภาคอาเซียนต่อไป ทั้งนี้ ธนาคารไอซีบีซี พร้อมให้การสนับสนุนด้านแหล่งเงินทุนสำหรับการลงทุนของกลุ่มนักลงทุนจีนในไทย
สำหรับรัฐวิสาหกิจ และบริษัทเอกชนขนาดใหญ่ของจีนที่มีการหารือร่วมกับรัฐมนตรีว่าการกระทรวงการคลัง ประกอบด้วย China National Building Material Group (CNBM) เป็นรัฐวิสาหกิจขนาดใหญ่ของจีนรับผิดชอบโครงการก่อสร้างของรัฐ มีกำลังการผลิต และยอดขายวัสดุก่อสร้างอันดับ 1 ของโลก China Minmetals Corporation เป็นบริษัทเหล็กอันดับ 4 ของโลก และ Power China Group ดำเนินธุรกิจก่อสร้างโรงไฟฟ้า ทั้งโรงไฟฟ้าพลังน้ำ พลังงานความร้อน และพลังงานทางเลือกต่างๆ อีกด้วย